2015. gada 6. oktobrī Noteikumi Nr. 567

Rīgā (prot. Nr. 53  15. §)

**Grozījumi Ministru kabineta 2012. gada 29. maija noteikumos Nr. 379 "Ventspils** **brīvostas pārvaldes nolikums"**

Izdoti saskaņā ar

Likuma par ostām

7. panta pirmo daļu

Izdarīt Ministru kabineta 2012. gada 29. maija noteikumos Nr. 379 "Ventspils brīvostas pārvaldes nolikums" (Latvijas Vēstnesis, 2012, 96. nr.; 2013, 179. nr.) šādus grozījumus:

1. Izteikt 21. punktu šādā redakcijā:

"21. Paziņojumu par brīvostas valdes kārtējās sēdes sasaukšanu brīvostas pārvaldnieks nosūta visiem brīvostas valdes locekļiem papīra formā vai elektroniski ne vēlāk kā piecas darbdienas pirms attiecīgās sēdes. Paziņojumā norāda sēdes norises vietu, laiku un darba kārtību."

2. Papildināt 24. punktu ar otro teikumu šādā redakcijā:

"Darba kārtību var papildināt, ja par to nobalso visi brīvostas valdes locekļi, kas piedalās brīvostas valdes sēdē."

3. Izteikt 25. un 26. punktu šādā redakcijā:

"25. Brīvostas pārvaldes izpildaparāts nodrošina, ka brīvostas valdes locekļi brīvostas valdes kārtējās sēdes materiālus saņem ne vēlāk kā piecas darbdienas pirms attiecīgās sēdes, izņemot šo noteikumu 24. punktā minēto gadījumu. Brīvostas valdes kārtējās sēdes materiālus izsniedz brīvostas valdes locekļiem personīgi vai nosūta pa pastu uz brīvostas valdes locekļa norādīto adresi, vai nosūta uz brīvostas valdes locekļa norādīto elektroniskā pasta adresi.

26. Brīvostas valdes ārkārtas sēdi var sasaukt pēc brīvostas valdes priekšsēdētāja ierosinājuma, kā arī tad, ja to pieprasa ne mazāk kā trīs brīvostas valdes locekļi vai pārvaldnieks. Brīvostas valdes priekšsēdētājs izziņo brīvostas valdes ārkārtas sēdes sasaukšanu ne vēlāk kā triju darbdienu laikā pēc pieprasījuma saņemšanas. Brīvostas pārvaldes izpildaparāts nodrošina, ka brīvostas valdes locekļi brīvostas valdes ārkārtas sēdes materiālus saņem ne vēlāk kā divas darbdienas pirms attiecīgās sēdes. Brīvostas valdes ārkārtas sēdē lēmumus var pieņemt arī:

26.1. izmantojot elektroniskos saziņas līdzekļus (videokonferenci, telefonkonferenci, elektronisko pastu) un tādējādi nodrošinot iespēju brīvostas valdes locekļiem attālināti piedalīties apspriešanā un lēmuma pieņemšanā;

26.2. nosūtot lēmuma projektus un ar to saistīto informāciju brīvostas valdes locekļiem un norādot termiņu, kurā brīvostas valdes loceklim jāpaziņo savs lēmums."

4. Papildināt 27. punktu ar otro teikumu šādā redakcijā:

"Brīvostas pārvaldes izpildaparāts vai trīs valdes locekļi, kuri ierosina ārkārtas brīvostas valdes sēdes sasaukšanu, nodrošina, ka brīvostas valdes locekļi brīvostas valdes ārkārtas sēdes materiālus saņem ne vēlāk kā divas darbdienas pirms attiecīgās sēdes."

5. Svītrot 33.12. apakšpunktā vārdus "un īpašu kārtību valsts sociālās apdrošināšanas iemaksu veikšanai".

6. Izteikt 33.13. apakšpunktu šādā redakcijā:

"33.13. lemj par šo noteikumu 33.8., 33.9., 33.11., 33.12., 33.17. un 33.21. apakšpunktā minētā līguma slēgšanu, kā arī par tāda līguma slēgšanu, kura summa pārsniedz 75 000 *euro* (bez pievienotās vērtības nodokļa) vai darbības laiks pārsniedz piecus gadus. Brīvostas valde ar atsevišķu lēmumu var pilnvarot brīvostas pārvaldnieku lemt par šo noteikumu 33.8., 33.9., 33.17. un 33.21. apakšpunktā minēto brīvostas valdes kompetencē esošo līgumu slēgšanu, nosakot pilnvarojuma apjomu;".

7. Aizstāt 33.15. apakšpunktā vārdu "personālsastāvu" ar vārdiem "amatu sarakstu".

8. Aizstāt 38.10. apakšpunktā vārdu "personāla" ar vārdu "amatu".

9. Papildināt noteikumus ar 38.14. apakšpunktu šādā redakcijā:

"38.14. atbilstoši kompetencei, ievērojot valdes lēmumos noteikto pilnvarojumu, slēgt līgumus un izsniegt pilnvaras."

10. Svītrot 39.2. apakšpunktu.

Ministru prezidente Laimdota Straujuma

Satiksmes ministra vietā –

ārlietu ministrs Edgars Rinkēvičs